RO Jurnalul Ofícial al Uniunii Europene 254

31998R0823



JURNALUL OFÍCIAL AL UNIUNII EUROPENE

REGULAMENTUL (CE) NR. 823/98 AL COMISIEI

din 20 aprilie 1998

de modificare a Regulamentului (CEE) nr. 461/93 de stabilire a normelor de aplicare a grilei comunitare de clasificare a carcaselor de ovine

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Regulamentul (CEE) nr. 3013/89 al Consiliului din 25 septembrie 1989 privind organizarea comună a piețelor în sectorul cărnii de oaie și de capră (1), astfel cum a fost modificat ultima dată prin Regulamentul (CE) nr. 1589/96 (2), în special articolul 4 alineatul (5),

având în vedere Regulamentul (CEE) nr. 2137/92 al Consiliului din 23 iulie 1992 privind grila comunitară de clasificare a carcaselor de ovine și stabilirea standardelor comunitare de calitate a carcaselor de ovine proaspete sau refrigerate și de prelungire a Regulamentului (CEE) nr. 338/91 (3), astfel cum a fost modificat ultima dată prin Regulamentul (CE) nr. 2536/97 (4), în special articolul 2,

întrucât Regulamentul (CEE) nr. 461/93 al Comisiei din 26 februarie 1993 de stabilire a normelor de aplicare a grilei comunitare de clasificare a carcaselor de ovine (5) prevede că pentru categoriile A și B din anexa III la Regulamentul (CEE) nr. 2137/92 statele membre pot raporta prețuri pe 100 kg pentru forma de prezentare uzuală a carcaselor; întrucât experiența demonstrează că această practică ar trebui extinsă și la categoria C din anexa menționată, deoarece, din punctul de vedere al prezentării carcaselor, practicile comerciale pot fi aceleași pentru toate categoriile menționate în anexă; întrucât este necesar ca această dispoziție să se aplice retroactiv, astfel încât raportarea prețurilor pentru carcasele din categoria C să devină uniformă pentru întregul an de comercializare 1998;

întrucât Regulamentul (CEE) nr. 461/93 conține dispoziții privind inspecțiile la fața locului efectuate de către grupul de inspecție comunitar prevăzut în Regulamentul (CEE) nr. 2137/92; întrucât experiența demonstrează necesitatea modificării acestor dispoziții pentru a permite o mai mare flexibilitate în alcătuirea grupului de inspecție și organizarea inspecțiilor efectuate la fața locului;

întrucât măsurile prevăzute de prezentul regulament sunt conforme cu avizul Comitetului de gestionare a cărnii de oaie,

ADOPTĂ PREZENTUL REGULAMENT:

Articolul 1

Regulamentul (CEE) nr. 461/93 se modifică după cum urmează:

(1) la articolul 1, alineatul (3) se înlocuiește cu următorul text: „(3) În cazul în care forma de prezentare a carcaselor după cântărirea și clasificarea pe cârlig diferă de forma de prezentare de referință, statele membre ajustează greutatea carcasei prin aplicarea factorilor de corecție prevăzuți la articolul 2 din Regulamentul (CEE) nr. 2137/92. Statele membre adresează o notificare Comisiei cu privire la factorii de corecție folosiți. Cu toate acestea, pentru categoriile menționate în anexa III la regulamentul menționat, statele membre pot raporta prețuri pe 100 kg pentru forma de prezentare uzuală a acestor carcase. În acest caz, statele membre informează Comisia asupra diferenței dintre această formă de prezentare și forma de prezentare de referință.”;

(2) la articolul 8, alineatul (1) se înlocuiește cu următorul text: „(1) Inspecțiile la fața locului se efectuează de către o delegație a grupului alcătuită din maximum șapte membri. În acest sens, delegația se alcătuiește în conformitate cu următoarele norme: — minimum doi experți din partea Comisiei, din care unul asigură președinția delegației; — un expert din statul membru în cauză; — maximum patru experți din alte state membre.”;

(3) la articolul 9; — alineatul (1) primul paragraf se înlocuiește cu următorul text: „(1) Inspecțiile la fața locului se efectuează la intervale regulate, iar frecvența acestora poate diferi mai ales în funcție de volumul relativ al producției de carne de oaie din statul membru vizitat sau de problemele legate de aplicarea grilei. După caz, acestea pot fi urmate de vizite suplimentare. În cazul acestor vizite, mărimea delegației poate fi redusă.”, — alineatul (5) se înlocuiește cu următorul text: „(5) Președintele delegației întocmește un raport cu privire la verificările efectuate și concluziile menționate la alineatul (4). Raportul se transmite statului membru vizitat fără întârziere și, ulterior, celorlalte state membre.”

Articolul 2

Prezentul regulament intră în vigoare la data publicării în Jurnalul Oficial al Comunităților Europene.

Articolul 1 alineatul (1) se aplică începând cu anul de comercializare 1998.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 20 aprilie 1998. Pentru Comisie Franz FISCHLER Membru al Comisiei

(1) JO L 289, 7.10.1989, p. 1.

(2) JO L 206, 16.8.1996, p. 25.

(3) JO L 214, 30.7.1992, p. 1.

(4) JO L 347, 18.12.1997. p. 6.

(5) JO L 49, 27.2.1993, p. 70.